
E L Ő T E R J E S Z T É S

Sülysáp Nagyközség Önkormányzata Képviselő-testületének

2012. április 26-án tartandó rendkívüli ülésére

1. napirendhez

Tárgy: Sülysáp Nagyközség Önkormányzata 2011. évi gazdálkodásáról szóló beszámoló (zárszámadás) elfogadása
Tisztelt Képviselő-testület!

Az államháztartásról szóló 2011. évi CXCV. törvény 91. §-a szerint a jegyző által elkészített zárszámadási rendelettervezetet a polgármester a költségvetési évet követő negyedik hónap utolsó napjáig terjeszti a képviselő-testület elé. A képviselő-testület a zárszámadásról rendeletet alkot.

A zárszámadási rendelettervezet előterjesztésekor a képviselő-testület részére tájékoztatásul a következő mérlegeket és kimutatásokat kell bemutatni:

a) a 24. § (4) bekezdése szerinti mérlegeket, kimutatásokat azzal, hogy az előirányzat felhasználási terven a pénzeszközök változásának bemutatását kell érteni,

b) a helyi önkormányzat adósságának állományát lejárat, a Stabilitási tv. 3. §-a szerinti adósságot keletkeztető ügyletek, bel- és külföldi irányú kötelezettségek szerinti bontásban,

c) a vagyonkimutatást, és

d) a helyi önkormányzat tulajdonában álló gazdálkodó szervezetek működéséből származó kötelezettségeket, a részesedések alakulását.

Mindezek alapján a 2011. évi zárszámadási beszámolót és rendeletet, valamint a még szükséges záró költségvetés-módosítást ezúton a tisztelt Képviselő-testület elé terjesztem.
Az előterjesztett határozati javaslat 2. pontjában foglaltakról való döntésre azért van szükség, mivel a befektetési arany vásárlásakor a biztosítással kapcsolatos megállapítás félreérthető módon került megszövegezésre az erről szóló 160/2011. (X. 3.) ÖKT határozatban.
.../2012. (III. 22.) ÖKT határozati javaslat
Sülysáp Nagyközség Önkormányzatának Képviselő-testülete 
1./ az Önkormányzat 2011. évi gazdálkodásáról szóló zárszámadási beszámolót elfogadja, továbbá

2./ a gazdálkodásról készült független könyvvizsgálói jelentésben foglaltakat tudomásul veszi, 

3./ idevonatkozóan rögzíti, hogy a 160/2011. (X. 3.) ÖKT határozatában hivatkozott biztosításon az Arteus Capital Zrt. által kötött biztosítást értette és érti, így a döntés meghozatalakor nem állt szándékában az önkormányzat részéről külön biztosítást kötni az aranykészletre,
4./ felkéri a polgármestert a szükséges intézkedések megtételére.

Határidő: azonnal
Felelős: polgármester

Sülysáp, 2012. április 23.


Horinka László s.k. 


polgármester
BESZÁMOLÓ

Sülysáp Nagyközség Önkormányzata

2011. évi gazdálkodásáról

Sülysáp Nagyközség Önkormányzata államháztartásról szóló 2011. évi CXCV. törvény 91. §-a, valamint az államháztartás szervezeti beszámolási és könyvvezetési kötelezettségeinek sajátosságairól szóló 249/2000. (XII. 24.) Korm. rendelet 7. § (1) és 10. § (5) bekezdése alapján az alábbiak szerint számol be a 2011. évi gazdálkodásáról:

Önkormányzati feladatellátás általános értékelése

A Sülysáp Nagyközség Önkormányzata által ellátandó közszolgáltatási feladatok körét 2011. évben is elsősorban a helyi önkormányzatokról szóló 1990. évi LXV. törvényben előírtak, ezen túlmenően pedig szakmai-ágazati törvények, rendeletek határozták meg. 

Az önként vállalt feladatok köre az önkormányzat ágazati feladatait áttekintve szinte minden területen megjelent, úgymint a sport, a kulturális élet, a hitélet, az ifjúságvédelem és -nevelés, a szociális és idősellátás, a közrend-közbiztonság stb. területén. Ezt támasztják alá a beszámolóban kimutatott pénzeszközátadások (alapítványoknak, egyesületeknek, civil szervezeteknek stb.) összegei.

Az Önkormányzat kötelező és önként vállalt feladatait saját költségvetési szerveivel, intézményeivel, általa alapított gazdasági társaság segítségével, valamint vásárolt közszolgáltatások révén látta el, ily módon teljes körűen gondoskodott azon feladatok ellátásáról, melyeket a törvények, rendeletek számára előírtak. 

A költségvetési intézmények feladatai az alapító okiratokban, míg az egyéb módon ellátott feladatok szerződésekben kerültek rögzítésre.

A feladatok ellátásánál az Önkormányzat – a csökkenő normatívák ellenére – a minőség szinten tartására törekedett, illetve a költségvetés végrehajtása során kiemelt cél volt a takarékos gazdálkodás, és a kintlévőségek minél nagyobb arányú behajtása, beszedése. 

Bevételi források és kiadások alakulása

A likviditás biztosítása érdekében 40.000.-Ft folyószámla hitelkeret áll rendelkezésre, ezzel is biztosítva mind az intézmények működésének finanszírozását, mint az egyéb feladatok pénzügyi fedezetét.

A kötvénykibocsátásból származó szabad források folyamatosan lekötésre kerültek, ami szintén többletbevételt eredményezett.

A költségvetés teljesített bevételi főösszege 1.387.749 e Ft, amely a  módosított előirányzathoz viszonyítva 89,01 %-ra teljesült. A korábbi évhez viszonyítva a saját bevételek alacsonyabb szinten teljesültek, de ennek a magyarázata az, hogy a tervezett befektetéseink beváltására nem volt szükség (108.005 e Ft).  A bevételek részletes alakulását 1. melléklet tartalmazza.

A költségvetés teljesített kiadási főösszege 1.279.089 e Ft, ami a módosított előirányzathoz képest 82,04 %-os teljesítést jelent,  ami azt mutatja, hogy átgondolt és takarékos gazdálkodás folyik. A kiadások részletezését a 2. melléklet tartalmazza.

2011. évben beruházási és fejlesztési kiadások összege 45.443 e Ft volt. A tervezetthez képest túllépés mutatkozik, aminek oka az, hogy a bölcsődeprojekt záró elszámolása áthúzódott a 2011. évre, így a még fennmaradt támogatási rész ott került elszámolásra. 

Sülysáp Nagyközség Önkormányzata jelentős összeget fordított a civil- és egyéb társadalmi célú szervezetek támogatására, aminek összege a beszámolási időszakban 10.586 e Ft. E támogatások igényléséről és elszámolásáról külön önkormányzati rendelet rendelkezik.

A szociális juttatások összege 86.685 e Ft volt, ami 2.619 főt érintett, így elmondható, hogy a lakosság 32 %-a részesül valamilyen támogatásban. A legmagasabb összegű támogatás a gyermekétkeztetés és a lakásfenntartási támogatás.

A korábban kibocsátott kötvények kamataira 21.804 e Ft került kifizetésre, aminek fedezetét a még fel nem használt összeg banki lekötött betétei adták; a törlesztés évi összege 37.213 e Ft volt.

A Sülysáp Nagyközség Önkormányzata által alapított önállóan működő intézmények kiadásait a 3. melléklet tartalmazza.

Összességében elmondható, hogy Sülysáp Nagyközség Önkormányzata gazdálkodása a 2011. évben is kiegyensúlyozott volt, amiről részletes adatokat, valós összképet a beszámoló táblák és a kiegészítő melléklet nyújtanak.

Sülysáp, 2012. április 23.


Seprősné Cseri Ágota s.k.

adó- és pénzügyi irodavezető

